Document ID: /roh_data/filtered/fineweb-2-filterrobots_roh.jsonl.gz/67017

Publicaziuns ufficialas
Cheu anfleis vus las actualas publicaziuns ufficialas dalla vischnaunca da Falera.
Decisivs per termins da far protesta ei denton sulettamein il datum dalla publicaziun egl organ da publicaziun ufficial dalla vischnaunca da Falera, il Fegl ufficial Regiun Surselva.
Canzlia communala
Temps d'avertura sur Nadal e Daniev
La canzlia communala stat serrada ils suandonts dis:
mardis, ils 24 da december 2013
mesjamna, ils 25 da december 2013
gievgia, ils 26 da december 2013
mardis, ils 31 da december 2013
mesjamna, igl 1. da schaner 2014
gievgia, ils 2 da schaner 2014
Engraziament
Preziadas convischinas e preziai convischins
La suprastonza communala e l'administraziun engrazian a Vus cordialmein per la confidonza e la buna ed emperneivla collaboraziun duront igl onn 2013.
Nus giavischein a tuts ina biala e benedida fiasta da Nadal ed egl onn niev bia cletg, ventira e buna sanadad.
Protocol
Dil protocol dalla radunonza communala dils 3 da december 2013 sa vegnir priu naven d'immediat envesta sin canzlia communala.
Sch'ei vegn fatg neginas protestas a scret entochen la proxima radunonza communala vala il protocol sco approbaus.
Lescha per las taxas da hosps e turissem per la destinaziun Flem Laax
Presentaziun ed avertura dalla procedura da consultaziun
El mument ein las vischnauncas da Flem, Laax e Falera ensemen cun la Flims Laax Falera Management SA ed il cantun Grischun vid luvrar ora ina lescha communabla per las taxas da hosps e turissem. Finamira ei d'introducir ina lescha communabla per la destinaziun Flem Laax. Il hosp profitescha gie era dalla purschida communabla. Las lavurs ein pli u meins serradas giu. La lescha vegn presentada allas votantas e votants ils 13 da schaner 2014 a Flem, ils 14 da schaner 2014 a Falera ed il 15 da schaner 2014 a Laax. Differentas persunas dil fatg vegnan ad esser presentas quellas seras e rispunder ensemen cun la suprastonza communala las differentas damondas. En quei connex supplichein nus da mirar las publicaziuns da mintga vischnaunca.
Venderdis, ils 17 da schaner 2014 allas 20.00 uras vegn la lescha presentada ella Eventhalle (sala da gimnastica veglia) a Flem a tuts proprietaris da habitaziuns secundaras dalla destinaziun Flem Laax. Era cheu vegnan differentas persunas dil fatg ad esser presentas per saver declarar la nova lescha e per saver rispunder las damondas. La gruppa dall'Arena Alva vegn silsuenter aunc a dar informaziuns generalas sur dallas midadas planisadas eav. Suenter l'informaziun offereschan las treis vischnauncas e la gruppa dall'Arena Alva in apero.
La lescha e las disposiziuns executivas cun las explicaziuns corrispundentas san en connex dalla procedura da consultaziun vegnir retratgas naven da venderdis, ils 10 da schaner 2014 tier las vischnauncas ni sin la pagina d'internet da mintga vischnaunca. Il termin da consultaziun cuora entochen ils 31 da schaner 2014. Las remarcas inoltradas vegnan surluvradas e sche necessari vegn fatg las adattaziuns necessarias. Las votaziuns pertuccont la lescha ein planisadas ellas treis vischnauncas igl avrel 2014.
Sera d'informaziun pertuccont nova lescha per las taxas da hosps e turissemLa suprastonza communala envida tuttas votantas e tuts votants tier ina sera d'informaziun pertuccont nova lescha per las taxas da hosps e turissem.
Quella sera d'informaziun ha liug mardis, ils 14 da schaner 2014 allas 20.15 uras en la fermata, Stonas I.
Nus supplichein per enconuschientscha e sperein sin stedia participaziun.
Dar schar a tscheins habitaziun el Center communal
La vischnaunca da Falera lai a tscheins el Center communal sigl 1. d'avrel 2014 ni tenor cunvegnientscha ina habitaziun da 3 stanzas.
Tscheins meinsil inclus cuosts supplementars e parcadi: frs. 1'200.--.
Interessents san s'annunziar a scret entochen ils 27 da december 2013 tier l'administraziun communala, Via Principala 45c, 7153 Falera.